Özlem Sara Cekic (SF), 2012-04-13:
Det er meget glædeligt, at vi i dag vedtager et lovforslag, som indeholder så mange gode ting på en gang.
I dag er det desværre sådan, når der er massivt store problemer i familierne, at vi ikke er særlig gode til at komme ind og få fat i de her udsatte børn og unge, inden overgrebene er så store og så smertefulde, at selve skaden er sket, og de her børn vil så tage skade resten af deres liv.
Vi har også set nogle eksempler i pressen, og det gør vi faktisk med jævne mellemrum.
Jeg tror efterhånden, vi en gang om måneden hører om forfærdelige situationer, børn har været udsat for, hvor man tænker: Kan noget så grusomt, noget så ondskabsfuldt ske mod børn.
Men det sker desværre.
Det er både et svigt af de her børn og unge, når kommunerne ikke er særlig gode til at gribe ind, og det er sandelig også et svigt af de her børn og unge, når heller ikke socialrådgiverne kommer ind de steder, hvor overgrebene sker, og derfor er det en rigtig god idé både at styrke det ansvar, der ligger i at kunne komme ind til de her hjem, og til at sikre, at de her familier ikke længere kan shoppe fra den ene kommune til den anden i håb om at kunne vinde tid – vinde tid til, at de stadig væk kan fortsætte deres ondskabsfuldheder over for deres børn.
Derfor er det en rigtig god idé at gå ind og skærpe den underretningspligt, der skal være mellem kommunerne.
Så er der en anden ting, som jeg personligt glæder mig rigtig meget over, og det er, at SSD-samarbejdet nu udvides til også at omhandle tandlæger.
SSD-samarbejdet går ud på, at nogle bestemte faggrupper uden samtykke fra forældrene kan snakke sammen og være med til at udveksle nogle erfaringer og nogle oplysninger.
Men indtil videre har tandlægerne ikke været en del af det.
Man ved, at tandlæger er den faggruppe, som for det meste ser de første tegn på, at børn bliver udsat for seksuelle overgreb.
Man kan simpelt hen i kæberegionen se, at børn bliver udsat for seksuelle overgreb.
Tandlægeforeningen gik ud og sagde, at det var et problem, de ikke var med i den her SSD-ordning, så jeg er utrolig glad for, at de er kommet med, for alle de faggrupper, der kan være med til at fange de her faresignaler, skal selvfølgelig også have mulighed for det.
Det sidste, jeg vil fremhæve, er efterværn.
Vi bruger jo milliarder på at hjælpe de her børn og unge, og når de her unge en dag bliver 18 år, sker der det, at vi slipper dem.
Som ordføreren fra Dansk Folkeparti også sagde, bliver det rigtig godt at gå ind og kigge på, hvad vi kan gøre for at strukturere den hjælp, vi giver dem ved at lave de her handleplaner, men også prøve at styrke det efterværn, der er – det vil sige den særlige hjælp for de her unge, der er.
Vi er så startet et sted og har sagt, at det er dem, der er anbragt på eget værelse, og selvfølgelig er målet, at den her ret, som unge får med det her lovforslag, skal udvides.
Jeg så gerne, at den her ret gjaldt stort set alle unge, der var blevet anbragt på en eller anden institution, i familiepleje eller i en anden form, for jeg synes, det er afgørende, at de her unge får den hjælp, for ellers falder de igennem.
En del undersøgelser viser faktisk, at de ender i kriminalitet, at de får en eller anden form for psykisk eller fysisk sygdom, eller at de ender i misbrug.
Og de her unge har brug for helt konkret hjælp.
Nogle af dem har brug for, at der er nogle, der hjælper dem med at komme i gang med uddannelse, andre har brug for noget støtte, og derfor er det rigtig godt, at vi i fællesskab siger, at efterværn er noget, vi gerne vil styrke.
Så vil jeg gerne til sidst sige, at jeg er rigtig glad for, at vi er så mange partier, der står bag de her lovændringer.
Selvfølgelig gør lovændringerne ikke det hele alene, og der er, når vi laver lovændringer, behov for, at vi også i fællesskab følger loven rigtig, rigtig tæt, for indtil videre har det været sådan, at vi har haft tendens til at lave de her lovændringer, vel vidende at kommunerne ikke altid var med, og det var ikke altid, at de gik ind og førte loven ud i praksis.
Derfor håber jeg også, vi kan følge den her lov meget tæt, og at vi vedrørende de love, vi vedtager, fremover grundlæggende altid går ind og kigger på, hvordan de virker; det kan være 1 år, 2 år, så vi er sikre på, at det faktisk bliver implementeret, og at det ikke bare bliver flere ord i lovkataloget.
Jeg vil afslutningsvis sige, at jeg er glad for lovforslaget, og vi støtter selvfølgelig selve lovforslaget.